ระเบียบกระทรวงยุติธรรม ว่าด้วยค่าป่วยการที่ปรึกษากฎหมายที่ศาลแต่งตั้งให้แก่เด็กหรือเยาวชนที่เป็นจำเลย (ฉบับที่ 2) พ.ศ. 2550

ระเบียบกระทรวงยุติธรรม
ระเบียบกระทรวงยุติธรรม
ว่าด้วยค่าป่วยการที่ปรึกษากฎหมายที่ศาลแต่งตั้งให้แก่เด็ก
หรือเยาวชนที่เป็นจำเลย
(ฉบับที่ ๒)
พ.ศ. ๒๕๕๐
 

โดยที่เป็นการสมควรปรับปรุงระเบียบกระทรวงยุติธรรม
ว่าด้วยค่าป่วยการที่ปรึกษากฎหมายที่ศาลแต่งตั้งให้แก่เด็กหรือเยาวชนที่เป็นจำเลย
พ.ศ. ๒๕๔๙ ให้เหมาะสมกับการปฏิบัติหน้าที่ที่ปรึกษากฎหมาย

อาศัยอำนาจตามความในมาตรา
๘๖
แห่งพระราชบัญญัติจัดตั้งศาลเยาวชนและครอบครัวและวิธีพิจารณาคดีเยาวชนและครอบครัว
พ.ศ. ๒๕๓๔ กระทรวงยุติธรรมจึงวางระเบียบไว้ ดังต่อไปนี้

ข้อ ๑
ระเบียบนี้เรียกว่า ระเบียบกระทรวงยุติธรรม
ว่าด้วยค่าป่วยการที่ปรึกษากฎหมายที่ศาลแต่งตั้งให้แก่เด็กหรือเยาวชนที่เป็นจำเลย
(ฉบับที่ ๒) พ.ศ. ๒๕๕๐

ข้อ ๒[๑]
ระเบียบนี้ให้ใช้บังคับตั้งแต่วันที่ประกาศในราชกิจจานุเบกษาเป็นต้นไป

ข้อ ๓
ให้ยกเลิกความในข้อ ๖ แห่งระเบียบกระทรวงยุติธรรม ว่าด้วยค่าป่วยการที่ปรึกษากฎหมายที่ศาลแต่งตั้งให้แก่เด็กหรือเยาวชนที่เป็นจำเลย
พ.ศ. ๒๕๔๙ และให้ใช้ความต่อไปนี้แทน
ข้อ ๖
ให้ศาลเยาวชนและครอบครัวเป็นผู้กำหนดค่าป่วยการให้ที่ปรึกษากฎหมาย
โดยพิจารณาตามความยากง่ายของลักษณะคดี กับเทียบดูเวลาและงานที่ที่ปรึกษากฎหมายต้องปฏิบัติในการว่าคดีเรื่องนั้น
ๆ
โดยให้คำนึงถึงความเอาใจใส่ในการดำเนินคดีและค่าป่วยการที่ที่ปรึกษากฎหมายได้เสียไปประกอบด้วย

ข้อ ๔
ให้เพิ่มความต่อไปนี้เป็นข้อ ๖/๑ แห่งระเบียบกระทรวงยุติธรรม
ว่าด้วยค่าป่วยการที่ปรึกษากฎหมายที่ศาลแต่งตั้งให้แก่เด็กหรือเยาวชนที่เป็นจำเลย
พ.ศ. ๒๕๔๙
ข้อ ๖/๑
การสั่งจ่ายค่าป่วยการให้ดำเนินการ ดังนี้
(๑)
ในกรณีที่มีการวินิจฉัยชี้ขาดคดี
ให้สั่งจ่ายค่าป่วยการเมื่อศาลเยาวชนและครอบครัวมีคำพิพากษาหรือมีคำสั่งแล้ว
(๒)
ในกรณีอื่นนอกจากที่กำหนดไว้ใน (๑) ให้สั่งจ่ายค่าป่วยการเมื่อที่ปรึกษากฎหมายได้ปฏิบัติหน้าที่เสร็จสิ้นแล้ว
ถ้าศาลเยาวชนและครอบครัวกำหนดให้มีการตรวจพยานหลักฐานในคดีใดก่อนสืบพยาน
ให้ศาลมีอำนาจสั่งจ่ายค่าป่วยการบางส่วนให้แก่ที่ปรึกษากฎหมายตามที่เห็นสมควรหลังจากการตรวจพยานหลักฐานเสร็จสิ้นแล้วก็ได้
แต่ต้องไม่เกินร้อยละยี่สิบห้าของอัตราขั้นต่ำที่กำหนดไว้สำหรับคดีนั้น
ในกรณีที่มีการดำเนินคดีในชั้นอุทธรณ์หรือฎีกา
หากค่าป่วยการที่ศาลสั่งจ่ายให้ที่ปรึกษากฎหมายไปแล้ว
มีจำนวนยังไม่ถึงอัตราขั้นสูงที่กำหนดไว้สำหรับประเภทคดีนั้น
ให้ศาลเยาวชนและครอบครัวมีอำนาจสั่งจ่ายค่าป่วยการเพิ่มเติมสำหรับการดำเนินคดีในชั้นอุทธรณ์หรือฎีกาให้ที่ปรึกษากฎหมายได้ตามที่เห็นสมควร
เมื่อศาลอุทธรณ์ ศาลอุทธรณ์ภาคหรือศาลฎีกามีคำพิพากษาหรือคำสั่งแล้ว แต่ทั้งนี้ค่าป่วยการทั้งหมดที่ที่ปรึกษากฎหมายจะได้รับต้องมีจำนวนไม่เกินอัตราขั้นสูงที่กำหนดไว้สำหรับประเภทคดีนั้น


ประกาศ ณ วันที่ ๗
มิถุนายน พ.ศ. ๒๕๕๐
ชาญชัย ลิขิตจิตถะ
รัฐมนตรีว่าการกระทรวงยุติธรรม

















ปริญสินีย์/ผู้จัดทำ
๑ พฤศจิกายน ๒๕๕๓

นฤดล/ผู้ตรวจ
๒ ธันวาคม ๒๕๕๓


[๑] ราชกิจจานุเบกษา เล่ม ๑๒๔/ตอนพิเศษ ๘๘ ง/หน้า ๗/๒๕ กรกฎาคม ๒๕๕๐